C 283/4
ET
Euroopa Liidu Teataja
25.7.2022
Arvamus, mille ettevõtjate koondumistega tegelev nõuandekomitee esitas oma 9. veebruari 2021. aasta koosolekul esialgse otsuse eelnõu kohta, milles käsitletakse Juhtumit M.9076 – Novelis/Aleris Raportöör: Madalmaad (EMPs kohaldatav tekst)
(2022/C 283/03) Tehingu tegemine koondumist lubavale otsusele lisatud tingimust rikkudes (1) Nõuandekomitee (14 liikmesriiki) nõustub komisjoniga, et kuna Novelis ei lõpetanud loovutatava äritegevuse müüki lõpetamisperioodi lõpuks, rikkus ta sellega koondumist lubavale otsusele lisatud tingimust.
(2) Nõuandekomitee (14 liikmesriiki) nõustub komisjoniga, et kuna Novelis viis lõpule Alerise omandamise ja ei lõpetanud loovutatava äritegevuse müüki lõpetamisperioodi lõpuks, rikkus ta Novelis/Alerise tehingut tehes tingimust, mida sisaldab ühinemismääruse artikli 8 lõike 2 kohane otsus, milles on leitud, et tingimuse puudumise korral vastaks koondumine ühinemismääruse artikli 2 lõikes 3 sätestatud kriteeriumile.
Vajadus selle järele, et komisjon võtaks lõplikke meetmeid (3) Nõuandekomitee (14 liikmesriiki) nõustub komisjoniga selles, et kuna Novelis lõpetas loovutatava äritegevuse müügi Libertyle siis, kui kohustused ei olnud enam kohaldatavad ja ühinemismääruse artikli 8 lõike 5 alusel võetud ajutiste meetmete kehtivus oli lõppemas, on vaja, et komisjon võtaks lõplikke meetmeid kooskõlas ühinemismääruse artikli 8 lõikega 4.
Tehingu lõpetamine taastamaks koondumise jõustamise eel valitsenud olukorda (4) Nõuandekomitee nõustub komisjoniga, et enne Novelis/Alerise tehingu tegemist valitsenud olukorda ei ole võimalik koondumise lõpetamise teel taastada, võttes arvesse ka seda, et loovutatava äritegevuse müük äriühingule Liberty lõpetati komisjoni sõnaselgel julgustusel.
13 liikmesriiki hääletasid poolt ja üks liikmesriik jäi erapooletuks.
Muud meetmed koondumise jõustamise eel valitsenud olukorra taastamiseks (5) Nõuandekomitee (14 liikmesriiki) nõustub komisjoniga, et vaja on võtta lõplikud olukorra taastamise meetmed, tagamaks loovutatava äritegevuse müügi struktuuriline tõhusus, selle elujõulisus ja konkurentsivõime, et taastada võimalikult suures ulatuses enne Novelis/Alerise tehingu tegemist valitsenud olukord.
(6) Nõuandekomitee (14 liikmesriiki) nõustub komisjoniga, et olukorra taastamise lõplikud meetmed on vajalikud, asjakohased ja proportsionaalsed, taastamaks võimalikult suures ulatuses olukorda, mis valitses enne tehingu tegemist.
Karistusmaksed (7) Nõuandekomitee (14 liikmesriiki) nõustub komisjoniga, et juhul, kui Novelis ei järgi ükskõik millist otsuse artikli 8 lõikes 4 sätestatud meedet, on komisjonil kooskõlas ühinemismääruse artikli 15 lõike 1 punktiga d õigus kehtestada Novelise suhtes karistusmakse kuni [...] % keskmisest päevakäibest (arvestatakse eelnenud majandusaasta põhjal) iga tööpäeva eest, mil meedet ei järgitud, ning see kehtib seni, kuni meedet hakatakse järgima.